Momberg in hof vir appèlaansoekVicki Momberg. Foto: Nhlanhla Phillips/African News Agency Vicki Momberg se aansoek om appèl teen haar skuldigbevinding en vonnis is Maandag in die hooggeregshof in Johannesburg uitgestel. Die saak is uitgestel om Momberg se nuwe regsverteenwoordiger, adv. Anesh Sukdeo, kans te gee om die besonderhede van die saak te bestudeer. Die staat het aangedui dat hy gereed is om met die aansoek voort te gaan, maar het nie die aansoek om uitstel teengestaan nie. Die saak is hierna tot 11 Junie uitgestel. Momberg het tydens haar verskyning in die streekhof in Randburg in Februarie haar regsverteenwoordiger, Kingdom Onah, openlik beledig deur te sê hy is onbevoeg en sy wil hom nie meer as haar regsverteenwoordiger hê nie. Onah het pro bono vir Momberg opgetree, maar toe aansoek gedoen om aan die saak te onttrek. Momberg is in Maart verlede jaar drie jaar tronkstraf opgelê, waarvan een jaar opgeskort is, nadat sy in 2016 op video vasgevang is waar sy ŉ polisiebeampte herhaaldelik die k-woord noem. Sy is ook skuldig bevind op vier aanklagte van crimen injuria. Sy is in Augustus op borgtog van R2 000 vrygelaat hangende die uitslag van die appèl teen haar skuldigbevinding en vonnis. Momberg het geskiedenis gemaak as die eerste persoon in Suid-Afrika wat tronkstraf vir rassisme opgelê is.